Document ID: 32009D0360

KOMMISSIONENS BESLUTNING
af 30. april 2009
om færdiggørelse af de tekniske krav til karakterisering af affald som fastlagt i Europa-Parlamentets og Rådets direktiv 2006/21/EF om håndtering af affald fra udvindingsindustrien
(meddelt under nummer K(2009) 3013)
(2009/360/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2006/21/EF af 15. marts 2006 om håndtering af affald fra udvindingsindustrien og om ændring af direktiv 2004/35/EF (1), særlig artikel 22, stk. 1, litra e), og
ud fra følgende betragtninger:
(1)
Direktiv 2006/21/EF fastsætter bestemmelser om karakterisering af affald som en del af den affaldshåndteringsplan, som skal opstilles af driftsherrer i udvindingsindustrien og godkendes af den kompetente myndighed. Direktivets bilag II indeholder en liste over elementer, som skal indgå i karakteriseringen af affald.
(2)
Formålet med karakterisering af udvindingsaffald er at tilvejebringe de relevante oplysninger om det affald, som skal håndteres, for at kunne vurdere og overvåge dets egenskaber og opførsel og herved sikre, at det håndteres under miljømæssigt sikre forhold på lang sigt. Karakteriseringen af udvindingsaffald skal desuden gøre det lettere at identificere mulighederne for håndtering af sådant affald og de relevante risikobegrænsende foranstaltninger for at beskytte menneskers sundhed og miljøet.
(3)
De oplysninger og data, som er nødvendige for at kunne karakterisere udvindingsaffald, bør indsamles på grundlag af eksisterende relevante og hensigtsmæssige oplysninger og, om nødvendigt, ved udtagning og testning af prøver. Det bør sikres, at oplysninger og data med henblik på affaldskarakterisering er hensigtsmæssige, af pålidelig kvalitet og er repræsentative. Oplysningerne bør begrundes behørigt i affaldshåndteringsplanen til den kompetente myndigheds fulde tilfredshed.
(4)
Detaljeringsgraden af de oplysninger, der skal indsamles, og de hermed forbundne behov for prøvetagning og testning bør være tilpasset affaldstypen, de potentielle miljørisici og det relevante affaldsanlæg. Set ud fra et teknisk synspunkt bør det være muligt at vælge en iterativ strategi for at sikre en hensigtsmæssig affaldskarakterisering.
(5)
Set ud fra et teknisk synspunkt er det hensigtsmæssigt at fritage affald, der er defineret som inert i overensstemmelse med kriterierne i Kommissionens beslutning 2009/359/EF (2), for en del af de geokemiske forsøg.
(6)
Foranstaltningerne i denne beslutning er i overensstemmelse med udtalelse fra det udvalg, som blev nedsat ved artikel 18 i Europa-Parlamentets og Rådets direktiv 2006/12/EF (3) -
VEDTAGET FØLGENDE BESLUTNING:
Artikel 1
Affaldskarakterisering
1. Medlemsstaterne skal sikre, at den karakterisering af affald, som skal foretages af driftsherrer i udvindingsindustrien, er i overensstemmelse med denne beslutning.
2. Karakterisering af affald skal omfatte følgende kategorier af oplysninger som angivet i bilaget:
a)
baggrundsoplysninger
b)
geologiske oplysninger om den forekomst, som skal udvindes
c)
affaldets art og den påtænkte håndtering
d)
affaldets geotekniske egenskaber og opførsel
e)
affaldets geokemiske egenskaber og opførsel.
3. Kriterierne for at definere affald som inert som fastlagt i beslutning 2009/359/EF skal tages i betragtning med henblik på vurdering af affaldets geokemiske opførsel. Når affaldet på grundlag af disse kriterier anses for at være »inert«, skal det kun være omfattet af den relevante del af den i punkt 5 i bilaget beskrevne geokemiske testning.
Artikel 2
Indsamling og evaluering af oplysninger
1. De oplysninger og data, som er nødvendige for at karakterisere affaldet, indsamles i den i stk. 2-5 fastsatte rækkefølge.
2. Der skal anvendes eksisterende undersøgelser, herunder eksisterende tilladelser, geologiske undersøgelser, lignende forekomster og indvindingsområder, lister over inert affald, relevante certificeringsordninger, europæiske eller internationale standarder for tilsvarende materialer, som opfylder de tekniske krav i bilaget.
3. Kvaliteten og repræsentativiteten af alle oplysninger skal vurderes, og eventuelle manglende oplysninger skal identificeres.
4. Hvis oplysninger, som er nødvendige for at karakterisere affaldet, ikke foreligger, opstilles en prøvetagningsplan i overensstemmelse med EN 14899, og der udtages prøver i overensstemmelse med denne plan. Prøvetagningsplaner skal være baseret på de oplysninger, som er identificeret som nødvendige, herunder:
a)
formålet med dataindsamlingen
b)
testningsprogram og krav til prøvetagning
c)
prøvetagningssituationer, såsom udtagning fra borekerner, brydningsfront, transportbånd, bunker, damme eller andre relevante steder
d)
procedurer og anbefalinger vedrørende antal, størrelse, masse, beskrivelse og håndtering af prøver.
Prøvetagningsresultaternes pålidelighed og kvalitet skal vurderes.
5. Resultaterne af karakteriseringsprocessen vurderes. Om nødvendigt indsamles yderligere oplysninger under anvendelse af samme metode. Det samlede resultat skal indgå i affaldshåndteringsplanen.
Artikel 3
Denne beslutning er rettet til medlemsstaterne.
Udfærdiget i Bruxelles, den 30. april 2009.

Labels: 12
14
20